**Vázlat a Szilasi-féle paradoxon-effektushoz**

Kaptam 1800 karaktenyérnyi időt (az meg mire elég?), hogy Szilasi Lászlót méltassam abból az alkalomból, hogy. Egyáltalán – a legutóbbi könyvét díjazzák most, vagy a szépíró-díjtalanság óta megjelenteket is?, azaz beleszámít-e *A harmadik híd* és az *Amíg másokkal voltunk*? Vagy még a *Szentek hárfája* is?, netán az eddigi életmű maga, műfaj-megszorítástalanul?

Ha írnék egyszer Szilasiról és műveiről valami esszét (vö. Réz Pál: *„Ha ezt a lapot én szerkeszteném…”*), az lehetne a címe, hogy *A Szilasi-féle paradoxon-effektus* – ám ebből itt, gúzsba kötve, slágvortokat sorolhatok csak. Kezdve mondjuk azon, hogy mi a helyzet a vidékiség (noch dazu békésmegyeiség!) versus egyetemesség paradoxonjával, de szóba jöhetne mondjuk még a magyarság és tótság – ennyit a mi közös önéletrajzi megjegyzéseinkről.

Kérdés például, hogy a Szilasi-paradoxonban egyáltalán van-e (legalább látszólagos) ellentmondás a régi magyar irodalom búvárolása és a kortárs szövegekkel való bíbelődés között. Meg hogy volna egyrészt a tudósi-pedagógusi véna és ennek saját értekezői hangütése, másrészt a prózaíró föllépése teljes fegyverzetben, káprázatos nyelven. Vagyis hogy ez harmonikus és teremtő kiegészülés inkább? Nagyelbeszélés – versus rövidprózás tömörség. Komolyság és játékos pajkosság. Rejtőző motívumok és végső, nagy kérdések. Tapintat, enigma és zárkózottság – s egyben döbbenetes kitárulkozás.

Legutóbb a megrázó *Luther kutyái*ban. A roham a Sík Sándor-teremben, ahol a férfi már harminckét éve minden kedd este. Az eset rekonstruálása FS és HB nyomán, a volt feleség, EE, illetve a barátnő, SV nyomán – majd a műtét és a gyógyulás rémisztő és biztató fázisai. Közben megrendítő kinagyítások egy téli sétáról vagy a tengerparti flamingókról. Egy szekrény- vagyis budiajtó története. Drezda bombázása. És az *Asztali beszélgetések* Tölpel-Tökfej kutyája.

Olvassuk, és hálát kell adnunk, Szisikém, hogy megvagy, és elmondod.

Závada Pál